Renoster in stryd om oorlewing | News24
Renoster in stryd om oorlewing
Die verminkte renosterkoei, Hope wat twee weke gelede 'n aanslag van stropers op die Jeffreysbaai se Lombardini-natuurreservaat oorleef het, se neusplaat is onlangs verwyder. Foto: Facebook
JEFFREYSBAAI se Lombardini-renoster wat 'n wrede stropingsaanslag oorleef het en intussen 'Hope' gedoop is, sal eers met haar oopgekapte sinusholtes moet oorleef.
Nog drie renosters van die Lombardini- Private Natuurreservaat het nie lewend uit stroperhande gekom nie.
Hope se oorlewing word as 'wonderbaarlik' beskryf, aangesien haar horings tot onder die groeiplaat (horingbed) uitgekap is.
Dit het haar met gapende kopwonde gelaat.
'n Beskermende plaat is oor haar oop sinusholtes aangebring, maar everlede week was sy weer op die operasietafel by die Shamwari-Natuurreservaat sodat dit verwyder kon word.
"Die (neus)plaat was vir Hope 'n traumatiese ervaring. Sy het die plaat teen al wat 'n ding is, gekap en geskuur – dit was vir haar 'n irritasie," sê dr. William Fowlds, veearts van Investec Rhino ­Lifeline.
Om verdere skade aan die rou wond onder die neusplaat op die horingbed te voorkom, is die neusplaat verwyder.
"Die plaat was nie baie styf vasgemaak nie, omdat 'n groot deel van haar neusbeen uitgekap is en die orige beendere nie geskik was om gate in te boor nie."
Vrese dat Hope die oop wond ook teen 'n boom sal skuur, was ongegrond.
Fowlds is nou daarvan oortuig dat die neusplaat die wond verlede week laat jeuk het.
"Tekens van nuwe weefsel is wel verlede week onder die neusplaat gesien. Dit is 'n bewys dat die wond droog en gesond word," merk Fowlds hoopvol op.
Daar is wel kommer dat larwes in die rou wond kan uitbroei, maar volgens Fowlds is dit 'n "beheerbare" risiko.
"Natuurlik kan ons nie Hope elke dag verdoof om die wond skoon te maak nie, dus sal ons die wond se vordering van 'n afstand dophou.
"Hope se beweging en eetlus sal baie noukeurig gemonitor word.
"Gelukkig is dr. Johan Joubert (Shamwari se natuurlewe-direkteur) en dr. Gerhard Steenkamp hirurg en wildveearts van Onderstepoort) elke dag by Hope."
Die belangrikste vir Fowlds is Hope se wil om te leef. "Hope eet baie goed en dit is 'n teken van 'n dier wat wil leef.
"Maar dit is nog 'n baie, baie lang pad voor sy weer gesond is, en nog baie jare voor haar gesig heeltemal sal herstel."
Stropers het vier renosters, wat 'n bulkalf insluit, binne twee weke in die Lombardini-reservaat aan­geval.